Toe Elvis Ophou Sing - Protea Boekhuis
Toe Elvis Ophou Sing
Waar het alles so verkeerd gegaan? Sy het haar voorgeneem om nie soos Ma koud en afsydig teenoor haar man te wees nie. Om te veg vir haar huwelik. Ma het in die huwelik gebly in liggaam maar haar gees was nie daar nie. Sy was nog heeltyd in liggaam en gees daar. Sy het alles gegee, altyd die vrede probeer bewaar, nooit die appelkar omgegooi nie. Hoekom is dit dan dat sy nie haar man kon hou nie?
In hierdie aangrypende roman word pertinente vrae gevra: Waarom bly ons lojaal tot die mense vir wie ons lief is? Is daar ’n “reg” en “verkeerd” in verhoudings? Is dit onselfsugtig en groothartig om by ’n verslaafde te staan – of eerder pateties om nie jouself eerste te stel nie?
Toe Elvis ophou sing is ŉ boek wat ŉ binnekyk gee in die lewe van alkoholisme gesien deur die familielede van die alkoholis. Meer spesifiek die kind van ŉ alkoholis. Die boek beeld die progressiewe stadia van alkoholisme uit. Waar die alkoholis net as ŉ sosiale drinker begin en opeindig as ŉ aggressiewe dronkaard. Toe Elvis ophou sing ondersoek ook die effek, wat alkoholisme het, op die individu wat in so ŉ huis grootword en later ŉ huishouding van haar eie het. Hoe denkpatrone, gedragspatrone en keuses steeds gedryf word deur hierdie disfunksionele gesinsomstandighede waarin die volwassene as kind grootgeword het.
Juanita Aggenbach is ŉ Kriminologie-dosent by Varsity College in die Kaap. Sy was vir agt jaar ŉ sielkundige en berader en het begin skryf omdat sy lus was vir ŉ nuwe uitdaging. Haar eerste roman wat in 2012 by Protea gepubliseer is – Dis my geheim – was haar eie verhaal as aangenome kind en is in 2013 herdruk.